CELEX: 32020D1333
Language: mt
Date: 2020-09-15 00:00:00
Title: Deċiżjoni (UE) 2020/1333 tal-Bank Ċentrali Ewropew tal-15 ta’ Settembru 2020 li tinnomina kapitajiet ta' unitajiet ta' xogħol biex jadottaw deċiżjonijiet iddelegati dwar fondi proprji u li tħassar id-Deċiżjoni (UE) 2018/547 (BĊE/2020/41)

25.9.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 312/38
               
            
         DEĊIŻJONI (UE) 2020/1333 TAL-BANK ĊENTRALI EWROPEW
         tal-15 ta’ Settembru 2020
         li tinnomina kapitajiet ta' unitajiet ta' xogħol biex jadottaw deċiżjonijiet iddelegati dwar fondi proprji u li tħassar id-Deċiżjoni (UE) 2018/547 (BĊE/2020/41)
         IL-BORD EŻEKUTTIV TAL-BANK ĊENTRALI EWROPEW,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew, u b'mod partikolari l-Artikolu 11.6 tiegħu,
         Wara li kkunsidra d-Deċiżjoni (UE) 2017/933 tal-Bank Ċentrali Ewropew tas-16 ta' Novembru 2016 dwar qafas ġenerali għad-delegazzjoni ta' setgħat ta' teħid ta' deċiżjonijiet għal strumenti legali relatati ma' kompiti superviżorji (BĊE/2016/40) (1) u b'mod partikolari l-Artikoli 4 u 5 tagħha,
         Wara li kkunsidra d-Deċiżjoni (UE) 2018/546 tal-Bank Ċentrali Ewropew tal-15 ta’ Marzu 2018 dwar id-delega tas-setgħa biex jadottaw deċiżjonijiet dwar fondi proprji (BĊE/2018/10) (2), u b'mod partikolari l-Artikolu 2 tagħha,
         Billi:
         
                     (1)
                  
                  
                     Ġiet stabbilita proċedura għall-adozzjoni ta' deċiżjonijiet iddelegati speċifiċi biex tindirizza n-numru konsiderevoli ta' deċiżjonijiet illi l-Bank Ċentrali Ewropew (BĊE) irid jadotta għat-twettiq tal-kompiti superviżorji tiegħu.
                  
               
                     (2)
                  
                  
                     Deċiżjoni ta' delega hija effettiva mal-adozzjoni ta' deċiżjoni mill-Bord Eżekuttiv li tinnomina kap ta' unità ta’ xogħol jew aktar biex jieħu deċiżjonijiet abbażi ta' dik id-deċiżjoni ta' delega.
                  
               
                     (3)
                  
                  
                     L-importanza tad-deċiżjoni ta' delega u n-numru ta’ destinatarji li lilhom iridu jintbagħtu d-deċiżjonijiet iddelegati għandhom jiġu kkunsidrati mill-Bord Eżekuttiv fil-ħatra ta' kapijiet ta' unitajiet ta' xogħol.
                  
               
                     (4)
                  
                  
                     Id-Deċiżjoni (UE) 2018/547 tal-Bank Ċentrali Ewropew (BĊE/2018/11) (3) tispeċifika l-kapijiet tal-unitajiet ta' xogħol biex jadottaw deċiżjonijiet delegati skont l-Artikolu 2 tad-Deċiżjoni (UE) 2018/546 (BĊE/2018/10).
                  
               
                     (5)
                  
                  
                     L-Artikolu 10.1 tad-Deċiżjoni BĊE/2004/2 (4) jipprovdi li l-Bord Eżekuttiv għandu jiddeċiedi dwar in-numru, l-isem u l-kompetenza rispettivi ta’ kull waħda mill-unitajiet ta' xogħol tal-BĊE.
                  
               
                     (6)
                  
                  
                     Fl-1 ta’ Ottubru 2020, se jsiru bidliet organizzattivi fis-Superviżjoni Bankarja tal-BĊE, inkluż il-ħolqien ta’ żewġ oqsma ta’ ħidma addizzjonali, ir-ridistribuzzjoni tal-kompiti u l-għoti ta’ isem ġdid lill-oqsma ta’ ħidma. B’riżultat ta’ dan, id-Deċiżjoni (UE) 2018/547 (BĊE/2018/11) mhux se tibqa’ tirrifletti l-istruttura organizzattiva tas-Superviżjoni Bankarja tal-BĊE.
                  
               
                     (7)
                  
                  
                     Il-President tal-Bord Superviżorju ġie kkonsultat dwar il-kapijiet ta' unitajiet ta' xogħol li lilhom għandha tiġi ddelegata s-setgħa biex jadottaw deċiżjonijiet dwar fondi proprji,
                  
               
                     (8)
                  
                  
                     Għalhekk, id-Deċiżjoni (UE) 2018/547 (BĊE/2018/11) għandha titħassar.
                  
               ADOTTA DIN ID-DEĊIŻJONI:
         
            Artikolu 1
            Deċiżjonijiet iddelegati dwar fondi proprji
            Deċiżjonijiet iddelegati skont il-Artikolu 2 tad-Deċiżjoni (UE) 2018/546 (BĊE/2018/10) għandhom jiġu adottati minn wieħed mill-kapijiet ta' unitajiet ta' xogħol li ġejjin:
            
                        (a)
                     
                     
                        id-Direttur Ġenerali jew Deputat Direttur Ġenerali tad-Direttorat Ġenerali Banek Sistemiċi u Internazzjonali, jekk is-superviżjoni tal-entità jew grupp rilevanti taħt superviżjoni titwettaq mid-Direttorat Ġenerali Banek Sistemiċi u Internazzjonali;
                     
                  
                        (b)
                     
                     
                        id-Direttur Ġenerali jew Deputat Direttur Ġenerali tad-Direttorat Ġenerali Istituzzjonijiet Universali u Diversifikati, jekk is-superviżjoni tal-entità jew grupp taħt superviżjoni relevanti tkun imwettqa mid-Direttorat Ġenerali Istituzzjonijiet Universali u Diversifikati;
                     
                  
                        (c)
                     
                     
                        id-Direttur Ġenerali jew id-Deputat Direttur Ġenerali tad-Direttorat Ġenerali Istituzzjonijiet Speċjalizzati u Istituzzjonijiet Inqas Sinjifikanti, jekk is-superviżjoni tal-entità jew grupp rilevanti taħt superviżjoni titwettaq mid-Direttorat Ġenerali Istituzzjonijiet Speċjalizzati u Istituzzjonijiet Inqas Sinjifikanti.
                     
                  
         
            Artikolu 2
            Revoka u dħul fis-seħħ
            
               1.   Id-Deċiżjoni (UE) 2018/547 (BĊE/2018/11) hija mħassra.
            
            
               2.   Din id-Deċiżjoni għandha tidħol fis-seħħ fl-1 ta’ Ottubru 2020.
            
         
         
            Magħmul fi Frankfurt am Main, il-15 ta’ Settembru 2020.
            
               
                  Il-President tal-BĊE
               
               Christine LAGARDE
            
         
         
            (1)  ĠU L 141, 1.6.2017, p. 14.
         
            (2)  ĠU L 90, 6.4.2018, p. 105.
         
            (3)  Deċiżjoni (UE) 2018/547 tal-Bank Ċentrali Ewropew tas-27 ta' Marzu 2018 li tinnomina kapitajiet ta' unitajiet ta' xogħol għall-adozzjoni ta' deċiżjonijiet fuq fondi proprji (BĊE/2018/11) (ĠU L 90, 6.4.2018, p. 110).
         
            (4)  Deċiżjoni BĊE/2004/2 tad-19 ta’ Frar 2004 li tadotta r-Regoli tal-Proċedura tal-Bank Ċentrali Ewropew (ĠU Edizzjoni Speċjali bil-Malti: Kapitolu 01 Volum 005 P. 46 - 50).